IT ราคาหุ้นตอบรับเชิงบวกจน Upside จำกัด แนะนำเป็นถือ
IT ราคาหุ้นตอบรับเชิงบวกจน Upside จำกัด ปรับลดคำแนะนำลงเป็น"ถือ"
11 ส.ค. 2560

บล.ฟินันเซีย ไซรัส ระบุในบทวิเคราห์วันนี้(11 ส.ค.) ว่า บริษัท ไอที ซิตี้ จำกัด (มหาชน) หรือ IT  กำไรสุทธิ ไตรมาส 2/60 อยู่ที่ 20 ล้านบาท เพิ่มขึ้น 233% เทียบไตรมาสก่อนหน้าและ 92% เทียบช่วงเดียวกันของปีก่อนดีกว่าคาดการณ์ของเราที่ 13 ล้านบาท จากรายได้รวมเพิ่มขึ้น 9% เทียบไตรมาสก่อนหน้าและ 3% เทียบช่วงเดียวกันของปีก่อนอยู่ที่ 1,290 ล้านบาท ถือว่าเหนือความคาดหมายของเรา ที่คาดว่ารายได้จะทำได้เพียงทรงตัว เทียบไตรมาสก่อนหน้าโดยได้แรงหนุนจากทั้งกระแสขุดบิทคอยท์ที่ทำให้ยอดขายการ์ดจอและพาวเวอร์ซับพลาย รวมถึงอุปกรณ์คอมพิวเตอร์กลับมาเติบโต ประกอบกับการเติบโตที่ดีของ IT City Mobile จากการทำตลาดร่วมกับผู้ให้บริการมือถือ
ขณะที่อัตรากำไรขั้นต้นก็ขยายตัวขึ้นเป็น 12.4% จาก 12.2% ในไตรมาส1/60 และ 11.7% ใน ไตรมาส2/60 เช่นเดียวกับอัตรากำไรสุทธิที่กลับมายืนเหนือ 1% ครั้งแรกในรอบ 4 ปี ตามแรงหนุนของ Product Mix ที่โน้มเอียงมาทางมือถือและอุปกรณ์มากขึ้น รวมถึงประสิทธิภาพการใช้พื้นที่ต่อสาขาที่ยังทำได้ดี ตามแผนการปรับลดขนาดและควบคุมต้นทุนในปีก่อน โดยสัดส่วนค่าใช้จ่ายในการขายและบริหารต่อรายได้รวมลดลงมาอยู่ที่ 10.4% จาก 11.6% ใน ไตรมาส 1/60 และ 10.9% ในไตรมาส 2/60
กำไร 1H17 คิดเป็น 55% ของประมาณการทั้งปีที่ 48 ล้านบาท +215% เทียบช่วงเดียวกันของปีก่อนและที่เราชอบมากคือรายได้ ไตรมาส2/60 เติบโตทั้ง เทียบไตรมาสก่อนหน้าและ เทียบช่วงเดียวกันของปีก่อนครั้งแรกในรอบ 6 ไตรมาส จึงคาดว่าแนวโน้ม 2H17 จะสดใสต่อเนื่อง จากทั้งผลบวกของการปรับลดต้นทุน และภาวะอุตสาหกรรมที่ส่งสัญญาณขยายตัว
อย่างไรก็ตาม ในเบื้องต้นเรายังเลือกคงประมาณการเดิมไว้ก่อน เพราะคาดว่ากำไรจะชะลอตัวใน 4Q17 ซึ่งไตรมาส 4 เป็นช่วงที่ IT มักมีการบันทึกค่าใช้จ่ายพิเศษจากการปรับโครงสร้างบริษัทลูกที่ไม่ทำกำไร และด้วยราคาปัจจุบันที่ตอบรับความคาดหวังเชิงบวกจน PE2017 ขึ้นไปอยู่ที่ 28 เท่า ซึ่งทำให้ Upside เหลือน้อยลงเมื่อเทียบกับราคาเป้าหมายปี 2017 ของเราที่ 5.00 บาท (อิง PE Multiplier 30 เท่า) จึงลดคำแนะนำลงเป็นถือ